CELEX: C2005/093/71
Language: el
Date: 2005-04-16 00:00:00
Title: Υπόθεση Τ-60/05: Προσφυγή της Union française de l'express (UFEX) κ.λπ. κατά της Επιτροπής των Ευρωπαϊκών Κοινοτήτων, που ασκήθηκε στις 2 Φεβρουαρίου 2005

16.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 93/39
            
         Προσφυγή της Union française de l'express (UFEX) κ.λπ. κατά της Επιτροπής των Ευρωπαϊκών Κοινοτήτων, που ασκήθηκε στις 2 Φεβρουαρίου 2005
   (Υπόθεση Τ-60/05)
   (2005/C 93/71)
   Γλώσσα διαδικασίας: η γαλλική
   Οι Union française de l'express (UFEX), με έδρα το Roissy Charles de Gaulle (Γαλλία), DHL International SA, με έδρα το Roissy Charles de Gaulle (Γαλλία), Federal Express International (France) SNC, με έδρα το Gennevilliers (Γαλλία), και CRIE, με έδρα την Asnières (Γαλλία), εκπροσωπούμενες από τους Eric Morgan de Rivery και Jacques Derenne, δικηγόρους, άσκησαν στις 2 Φεβρουαρίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την απόφαση SG-Greffe (2004) D/205294 της Επιτροπής της 19ης Νοεμβρίου 2004,
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η παρούσα προσφυγή έχει ως αντικείμενο την ακύρωση της αποφάσεως με την οποία απορρίφθηκε η καταγγελία που υπέβαλε τον Δεκέμβριο 1990 η UFEX, αποκαλούμενη τότε SFEI, κατά της Poste ([γαλλικά] (ταχυδρομεία)], λόγω επιδοτήσεων οι οποίες φέρονται ως συνιστώσες κατάχρηση δεσπόζουσας θέσεως υπέρ της société française de messagerie internationale (SFMI). Η απόφαση αυτή αποτελεί συνέχεια της αιτήσεως για επανέναρξη της διαδικασίας ενώπιον της Επιτροπής, μετά την ακύρωση εκ μέρους του κοινοτικού δικαστή της αποφάσεως της Επιτροπής, της 30ής Δεκεμβρίου 1994, με την οποία απορρίφθηκε η αρχική καταγγελία (1).
   Το κύριο ζήτημα που εγείρεται στην παρούσα υπόθεση είναι πάντα το ίδιο με εκείνο που αποτέλεσε αντικείμενο των προαναφερομένων αποφάσεων του Δικαστηρίου και του Πρωτοδικείου, δηλαδή, κατά πόσον η καθής τήρησε τις υποχρεώσεις της κατά την εξέταση της καταγγελίας. Οι προσφεύγουσες υποστηρίζουν ότι η προσβαλλόμενη απόφαση, απορρίπτοντας την καταγγελία λόγω της φερόμενης ελλείψεως κοινοτικού ενδιαφέροντος, παραβαίνει τους κανόνες δικαίου περί της εκτιμήσεως του κοινοτικού συμφέροντος, φέρει το στίγμα της αντιφατικής αιτιολογίας και περιλαμβάνει σειρά νομικών σφαλμάτων, όσον αφορά την απόρριψη του τμήματος της καταγγελίας που στηρίζεται στα άρθρα 86 ΕΚ, 82 ΕΚ, 3ζ' ΕΚ και 10 ΕΚ.
   Συγκεκριμένα, οι προσφεύγουσες προσάπτουν ειδικότερα στην Επιτροπή ότι διέπραξε σφάλματα εκτιμήσεως των στοιχείων που περιλαμβάνονται κατ' ανάγκη στον ορισμό του κοινοτικού συμφέροντος, καθόσον, για να αιτιολογήσει το συμπέρασμά της ότι δεν υπάρχει κοινοτικό συμφέρον, οφείλει να εκτιμήσει τη σοβαρότητα και τη διάρκεια των προσαπτόμενων με την καταγγελία παραβάσεων. Κατά συνέπεια, δεν αρκεί να προσδιορίσει αν τα αποτελέσματα που νοθεύουν τον ανταγωνισμό εξακολουθούν να υπάρχουν και, ελλείψει αυτών, δεν υπάρχει κοινοτικό συμφέρον για να συνεχιστεί η εξέταση της καταγγελίας.
   Όσον αφορά τη διάρκεια της παραβάσεως, οι προσφεύγουσες επικρίνουν το γεγονός ότι η Επιτροπή περιορίστηκε στην εξακρίβωση του αν εξακολουθούν να υπάρχουν τα παρεπόμενα αποτελέσματα των προσαπτόμενων παραβάσεων (εξέλιξη των μεριδίων αγοράς, έξοδος από την αγορά, ελαστικότητα της ζητήσεως σε σχέση με τις τιμές, έλλειψη διαρκών αποτελεσμάτων στον τομέα των τιμών, κ.λπ.), χωρίς να ενδιαφερθεί για το κύριο αποτέλεσμα, διαρθρωτικού χαρακτήρα, δηλαδή το ότι έθεσε την SFMI Chronopost σε ηγετική θέση στην αγορά και ότι τη διατήρησε στη θέση αυτή.
   Όσον αφορά την αιτιολογία, επισημαίνεται ότι με την προσβαλλόμενη απόφαση η Επιτροπή ισχυρίζεται, αφενός, ότι είναι πλήρως σε θέση να εξακριβώσει το επίπεδο της καλύψεως των εξόδων της Poste, πράγμα που αντιπροσωπεύει, τόσο ενόψει του άρθρου 82 όσο και ενόψει του άρθρου 87 ΕΚ, τον μόνο υπολογισμό που επιτρέπει να εξακριβωθεί η ύπαρξη επιδοτήσεων, και αφετέρου, ο λόγος για τον οποίο δεν εξακρίβωσε το επίπεδο καλύψεως των εξόδων της Poste ενόψει του άρθρου 82 ΕΚ, είναι ότι τούτο αντιπροσώπευε επανάληψη της εργασίας που η ίδια οφείλει να κάνει για την πτυχή της καταγγελίας που αφορά τις κρατικές ενισχύσεις.
   Οι προσφεύγουσες αντικρούουν επίσης στον ισχυρισμό της Επιτροπής ότι τα πλεονεκτήματα που χορηγούνται στην Chronopost στον τομέα του εκτελωνισμού και της καταβολής ταχυδρομικών τελών εμπίπτουν στη δράση του Γαλλικού Δημοσίου στον τομέα της δημοσίας εξουσίας του και δεν εμπίπτουν στον τομέα εφαρμογής των συνδυασμένων διατάξεων των άρθρων 82 και 86 ΕΚ.
   
      (1)  Υποθέσεις C-119/97 P, UFEX κ.λπ. κατά Επιτροπής (Συλλογή 1999, σ. I-1341), και T-77/95, REV UFEX κ.λπ. κατά Επιτροπής (Συλλογή 2000, σ. I-2167)